ডেঙ্গি মোকাবিলায় ৫ দফা নির্দেশ নবান্ন’র

কলকাতা: চোখ রাঙাচ্ছে ডেঙ্গি (Dengue)। কলকাতা সহ রাজ্যের একাধিক জেলায় প্রতিদিনই বাড়ছে ডেঙ্গি আক্রান্তের সংখ্যা (Dengue Affected)। এর জেরে উদ্বিগ্নে স্বাস্থ্য আধিকারিকরা। রাজ্যের সাত জেলাকে ইতিমধ্যেই হটস্পট (Hotspot) ঘোষণা করেছে স্বাস্থ্য় দফতর (Health Department)। সোমবার দুই ২৪ পরগনা, হাওড়া, হুগলির জেলাশাসক সহ জেলা মুখ্য স্বাস্থ্য আধিকারিকের (District Health Officers) সঙ্গে নবান্নে (Nabanna) ভার্চুয়াল বৈঠক (Virtual Meeting) হয়। মুখ্যমন্ত্রী মমতা বন্দ্যোপাধ্য়ায়ের (Mamata Banerjee) নির্দেশে বৈঠক করবেন মুখ্যসচিব হরিকৃষ্ণ দ্বিবেদী (CS Harikrishna Dwivedi), স্বাস্থ্য সচিব নারায়ণস্বরূপ নিগম।

এদিনের বৈঠকে স্বাস্থ্য সচিব নারায়ণ স্বরূপ নিগম জেলা স্বাস্থ্যকর্তাদের সঙ্গে বৈঠক করেন। ডেঙ্গি (Dengue) নিয়ে বিভিন্ন জেলার জেলাশাসকের সঙ্গে বৈঠকে পাঁচ দফা নির্দেশ দিয়েছে নবান্ন (Nabanna)। সেই নির্দেশ কী কী একনজরে জেনে নেওয়া যাক –

১) পুরসভা পর এবার পঞ্চায়েত এলাকাতেও বিশেষ নজরদারি নির্দেশ নবান্নের। যে সমস্ত পুর এলাকায় ডেঙ্গি সংক্রমণ বাড়ছে, সেই সব জেলার জেলাশাসকদের সমস্ত কাউন্সিলরদের সঙ্গে বৈঠকের নির্দেশ দিয়েছে নবান্ন।

২) পুলিশ প্রশাসনকেও যুক্ত করতে হবে ডেঙ্গি সংক্রমণ আটকানোর জন্য। কমিশনার অফ পুলিশ এবং পুলিশ সুপারদের জমা জল বের করার জন্য প্রয়োজনীয় পদক্ষেপ নিতে হবে।

৩) পঞ্চায়েতগুলি গ্রামাঞ্চলের জন্য মাইক্রো প্ল্যান তৈরি করবে পরিস্থিতি নিয়ন্ত্রণের জন্য।

৪) রোগীদের কীভাবে চিকিৎসা হবে, তার জন্য এসওপি তৈরি করা হচ্ছে। খুব শীঘ্রই তা দেওয়া হবে স্বাস্থ্য দফতরের তরফে। বেসরকারি হাসপাতালগুলিকে ডেঙ্গি সংক্রমণ নিয়ে সঠিক ও যথাযথ ডেটা এন্ট্রি করতে হবে।

আরও পড়ুন:লিপস অ্যান্ড বাউন্ডসের কর্তাদের সম্পত্তির হিসেবে নিয়ে ফের প্রশ্ন বিচারপতি সিনহার

৫) গ্রামের বাজার, হাটগুলি পরিষ্কার করার প্রতি বিশেষ জোর দেওয়ার নির্দেশ দিয়েছে নবান্ন। সূত্রের খবর, মুখ্যসচিব বৈঠকে বলেন, আপনারা কাজ করুন, বাজারে বাজারে ঘুরুন, জমা জল দেখলেই প্রয়োজন হলে আইন মাফিক পদক্ষেপ নিতে হবে।

প্রসঙ্গত, কলকাতা-সহ গোটা রাজ্যেই ডেঙ্গি আক্রান্তের সংখ্যা রোজ বাড়ছে। রাজ্যের সাত জেলা উত্তর ২৪ পরগনা, নদিয়া, মুর্শিদাবাদ, কলকাতা, হুগলি, হাওড়া, মালদহকে এখন ডেঙ্গি হটস্পট হিসেবে চিহ্নিত করা হয়েছে।