ফের মৃত্যু ডেঙ্গিতে, সল্টলেকে আক্রান্তের সংখ্যা ২ হাজার ছুঁই ছুঁই

সল্টলেক: আবারও ডেঙ্গিতে (Dengue) মৃত্যু। বৃহস্পতিবার সল্টলেক (Slatlake) দত্তাবাদ এলাকার বাসিন্দা ৫২ বছরের প্রতিমা মণ্ডলের মৃত্যু হল ডেঙ্গিতে (Dengue)। এই নিয়ে সল্টলেকে দু’জনের মৃত্যু হয়েছে বলে জানা গিয়েছে। আক্রান্তের সংখ্যা প্রায় ২ হাজার ছুঁই ছুঁই।

স্থানীয় সূত্রে খবর, প্রায় তিন-চার দিন ধরে জ্বরে ভুগছিলেন ওই মহিলা। এরপরই তাঁকে বিধাননগর হাসপাতালে (Bidhannagar Hospital) ভর্তি করা হলে এদিন সকাল ৭.৫০ নাগাদ তাঁর মৃত্যু হয়। তাঁর ডেথ সার্টিফিকেটে ডেঙ্গির উল্লেখ করা রয়েছে। এ বছর এখনও পর্যন্ত ডেঙ্গিতে মোট দু’জনের মৃত্যু হল বিধাননগর পুরনিগম এলাকায়। এছাড়া আক্রান্তের সংখ্যা প্রায় ২ হাজার। এর মধ্যে সুস্থ হয়ে উঠেছেন বেশ কয়েকজন। যদিও এই বিষয়ে কোনও প্রতিক্রিয়া পাওয়া যায়নি বিধাননগর পুরনিগমের মেয়র পরিষদ স্বাস্থ্য বাণীব্রত বন্দ্যোপাধ্যায়ের।

আরও পড়ুন: চাপরায় বিএসএফের গুলিতে নিহত বাংলাদেশি যুবক

পুরনিগম সূত্রের খবর, ইতিমধ্যেই রক্ত পরীক্ষার জন্য একটি স্পেশাল টিম গঠন করা হয়েছে। সেইসঙ্গে বন্ধ বাড়িগুলির ছাদে জমা জল আছে কি না, তাও নজরদারিও করা হচ্ছে। এর জন্যও তৈরি করা হয়েছে বিশেষ দল। পুরনিগমের পাশাপাশি সাধারণ মানুষকেও আরও সচেতন হতে হবে এই ডেঙ্গি মোকাবিলা করতে বলে প্রচার করা হচ্ছে।